
Inhoudsopsomming

Les 1

	In hierdie les sal jy jou kennis en begrip moet toepas om vrae oor selfbewussyn en selfbeeld te beantwoord:
· Identifiseer faktore wat selfbewussyn en selfbeeld kan beïnvloed, insluitend die media
· Strategieë om selfbewussyn, selfbeeld en selfontwikkeling te verbeter
· Ontwikkel strategieë om selfvertroue in jouself en ander te bou
· Erken en respekteer die uniekheid van jouself en ander, en toon respek vir verskille, bv. ras, geslag, individuele vermoëns, persoonlike voorkeure



	Sleutelterme

	Selfbewussyn
Selfbewussyn verwys na ’n diepgaande begrip van jouself en die vermoë om jou eie emosies, gedagtes, sterk- en swakpunte, asook jou waardes te herken en te verstaan, en om bewus te wees van hoe ander jou ervaar. Dit behels ’n insig in al die verskillende aspekte wat jou as persoon vorm, naamlik jou liggaam (fisies), jou gevoelens (emosioneel), jou denke (sielkundig), jou vriendskappe en sosiale groepe (sosiaal), asook die aktiwiteite wat jy geniet (jou belangstellings en passies).

Waarom is selfbewussyn belangrik?
· Wanneer jy jouself werklik verstaan (jou sterkpunte, persoonlikheid en waardes), sal jy meer selfversekerd voel en ŉ gesonde selfbeeld ontwikkel.
· Selfbewussyn help jou om doelwitte te stel wat by jou werklike vermoëns, belangstellings en waardes pas. 
· Wanneer jy ’n duidelike begrip van jou eie waardes het, word dit makliker om beslissend op te tree en druk van ander te weerstaan.
· Deur jou swakpunte te verstaan, kan jy vasstel watter vaardighede jy nog moet ontwikkel.

Selfbeeld
Dit verwys na hoe baie jy jouself waardeer en van jouself hou, ongeag jou omstandighede. Dit weerspieël jou algehele gevoel van persoonlike waarde, en verwys ook na die manier waarop jy jouself sien – positief of negatief. 

Selfrespek
Dit behels om jouself te respekteer, te waardeer en te beskerm deur keuses te maak wat jou eie welstand eer. Mense met hoë selfrespek probeer gedrag vermy wat hulle kan benadeel omdat hulle hulself waardeer. Byvoorbeeld, iemand mag kies om nie by riskante of ongesonde verhoudings betrokke te raak nie, aangesien hulle hul liggaam en emosionele gesondheid koester en respekteer.


Respek
Dit behels die inagneming van ander se waardigheid, gevoelens en menslikheid in die verskillende kontekste waarin jy met hulle omgaan – by die huis, by die skool, in die werkplek, tydens sport of klasbesprekings. Respek beteken om mense met besorgdheid en waardering te behandel. 

Groepsdruk
Dit verwys na die invloed wat portuurs op mekaar uitoefen. Dit vind plaas wanneer jou maats jou aanmoedig of oorreed om op ’n sekere manier op te tree. Groepsdruk hou dikwels verband met die behoefte om ander na te boots om in te pas, aanvaar te word of deel van die groep te voel.

Positiewe druk
Dit vind plaas wanneer een persoon deur ’n ander persoon/groep mense aangemoedig of oortuig word om iets goeds te doen, byvoorbeeld om akademiese prestasie te verbeter of by ’n sportspan aan te sluit.



Identifiseer faktore wat selfbewussyn en selfbeeld kan beïnvloed, insluitend die media
Beide selfbewussyn en selfbeeld speel ’n belangrike rol in die keuses wat jy maak, die doelwitte wat jy stel en die manier waarop jy met ander omgaan. Verskeie faktore beïnvloed hoe jy jouself sien, en hierdie invloede begin reeds vroeg in die lewe.
· Familie speel 'n groot rol, aangesien ouers en versorgers jou oortuigings, waardes en gevoel van samehorigheid vorm. 
· Vriende en portuurgroepe beïnvloed ook hoe jy jouself sien, veral tydens adolessensie, wanneer aanvaarding en om in te pas al hoe belangriker word. 
· Jou kultuur en gemeenskap stel verwagtinge ten opsigte van gedrag, voorkoms en identiteit, wat jongmense op verskillende maniere kan lei of onder druk kan plaas. 
· Jou persoonlike ervarings, soos suksesse, mislukkings, ondersteuning of kritiek, vorm ook mettertyd jou selfbewussyn en selfbeeld.

Benewens hierdie sosiale faktore het media-invloede (insluitend sosiale media-platforms, televisie, advertensies, bekendes, beïnvloeders en selfs aanlyn kommentaar) ’n groot impak. Die media beeld geïdealiseerde lewenstyle, liggame, prestasies en verhoudings uit. Jongmense vergelyk hulself dikwels met hierdie voorstellings, wat hul gevoelens oor hul eie vermoëns, voorkoms en identiteit kan beïnvloed.

	Positiewe invloede
	Negatiewe invloede

	Sommige invloede is positief en kan help om selfvertroue, motivering en ’n sterk selfbeeld te ontwikkel. Ondersteunende gesinsverhoudings, opbouende vriendskappe en positiewe rolmodelle kan tot ’n gesonde selfbeeld bydra.
	Sommige invloede is negatief en skep druk om aan onrealistiese standaarde te voldoen. Dit kan selftwyfel verhoog en veroorsaak dat individue minderwaardig voel, byvoorbeeld deur verbale mishandeling, ongebalanseerde of selfsugtige vriendskappe en negatiewe rolmodelle.





[bookmark: _heading=h.gjdgxs]Strategieë om selfbewussyn, selfbeeld en selfontwikkeling te verbeter 
Om jouself te verstaan en te waardeer vir wie jy is, vorm ’n belangrike deel van persoonlike groei. Deur selfbewussyn te ontwikkel, ’n gesonde selfbeeld te bou en doelbewus aan selfontwikkeling te werk, kan jy jou algehele welstand verbeter.

Die volgende strategieë bied praktiese maniere om hierdie vaardighede te versterk en jou te ondersteun op jou reis om die beste weergawe van jouself te word.

Verbetering van selfbeeld
	Stel en bereik klein doelwitte
	Beoefen positiewe selfgesprekke
	Doen aktiwiteite waarvan jy hou

	Verdeel groot take in hanteerbare stappe en vier jou suksesse. Dit help jou om meer bekwaam/gemotiveerd te voel, wat jou selfvertroue in jou eie vermoëns versterk.

Byvoorbeeld: Jy kan 'n doelwit stel om drie keer per week om die blok te stap omdat jy jou langtermyn-gesondheid wil verbeter.
	Vervang negatiewe gedagtes met inspirerende stellings. Dit verbeter jou selfvertroue en help jou om uitdagings met ’n positiewe ingesteldheid te benader.

Byvoorbeeld: Jy kan positiewe aanhalings, waarvan jy hou, laat druk en dit in jou slaapkamer ophang om jou daagliks te herinner om jou uniekheid te vier.
	Bestee tyd aan stokperdjies of sportsoorte wat jou goed laat voel. Dit kan jou bui verbeter, stres verminder en jou algehele gevoel van selfwaarde versterk.

Byvoorbeeld: Jy kan saam met vriende gaan stap, ’n sport beoefen of ’n boek lees.




Verbetering van selfbewussyn
	Hou 'n daaglikse refleksiejoernaal
	Beoefen bewustheid of meditasie
	Kry terugvoer van betroubare mense

	Bestee saans ongeveer 10 minute om oor jou dag te skryf: positiewe ervarings, uitdagings en hoe jy gevoel het.
	Wy daagliks 3–10 minute daaraan om op jou asemhaling te fokus of volg begeleide meditasie.
	Vra 'n onderwyser, ouer of vriend(in) vir eerlike terugvoer oor jou sterkpunte en areas vir verbetering.



Bevordering van selfontwikkeling
	Stel persoonlike groeidoelwitte
	Beproef nuwe ervarings
	Bou gesonde gewoontes

	Identifiseer spesifieke vaardighede of eienskappe wat jy wil verbeter en stel 'n eenvoudige aksieplan op om doelgerig daaraan te werk.
	Daag jouself uit deur nuwe aktiwiteite, onderwerpe of verantwoordelikhede te verken wat jou sal help om te leer en persoonlik te groei.
	Ontwikkel daaglikse of weeklikse roetines, byvoorbeeld lees, oefen of leer 'n nuwe vaardigheid aan. Dit sal  langtermyn persoonlike groei ondersteun.





Ontwikkel strategieë om selfvertroue in jouself en ander te bou
Die strategieë wat aangewend word om selfbewussyn, selfbeeld en selfontwikkeling te verbeter, dra natuurlik by tot die ontwikkeling van jou selfvertroue.

Strategieë om jou selfvertroue te ontwikkel
	Neem 'n selfgeldende houding aan deur:
· die boodskap wat jy wil oordra, duidelik te stel;
· positief en respekvol op te tree;
· te weet wat jy wil hê;
· 'n regop en selfversekerde liggaamshouding te handhaaf;
· jou standpunt duidelik te stel;
· altyd beleefd op te tree.
	Neem goeie besluite deur:
· die situasie deeglik te evalueer;
· inligting oor verskillende opsies in te samel;
· die gevolge van elke opsie te oorweeg;
· die beste opsie te kies;
· verantwoordelik op te tree.


	Ontwikkel goeie kommunikasievaardighede: Druk jou gedagtes en gevoelens duidelik en respekvol uit.
	Voltooi take en projekte suksesvol: Bestuur jou tyd effektief en sorg dat jy sperdatums haal.



Strategieë om ander se selfvertroue te ontwikkel
	Moedig ander aan en ondersteun hulle deur hul pogings te erken en hul prestasies te vier.
	Luister sonder oordeel en toon respek vir verskillende menings en ervarings.

	Toon vertroue in ander se vermoëns deur 'n veilige en ondersteunende omgewing te skep waar hulle die selfvertroue sal hê om deel te neem en nuwe dinge te probeer.
	Neem deel aan gemeenskapsorganisasies, aangesien samewerking aan gemeenskaplike doelwitte selfvertroue, spanwerk en 'n gevoel van samehorigheid bevorder.



Erken en respekteer die uniekheid van jouself en ander, en toon respek vir verskille, bv. ras, geslag, individuele vermoëns en persoonlike voorkeure
Elke persoon beskik oor unieke eienskappe. Hierdie verskille kan ras, geslag, vermoëns, kultuur, persoonlikheid en persoonlike voorkeure insluit. Die erkenning en respektering van hierdie verskille vorm ’n belangrike deel van die bou van gesonde verhoudings en die skep van ’n inklusiewe omgewing.

Uniekheid van ander
Dit is belangrik om te verstaan dat elke persoon oor ’n "unieke kode" beskik – ’n kombinasie van eienskappe, ervarings en kenmerke wat bepaal wie hulle is. Alhoewel individue sekere ooreenkomste kan deel, is geen twee mense presies dieselfde nie. Diversiteit bestaan binne enige groep, en elke persoon dra op ’n unieke en waardevolle manier daartoe by.

Die belangrikheid van verskille
In die samelewing, en veral in die media, word verskille soos ras, geslag of gestremdheid soms op maniere beklemtoon wat stereotipes versterk. Die fokus word op veralgemenings geplaas eerder as om elke persoon as ’n individu met unieke sterkpunte en potensiaal te erken. Stereotipering dien nie 'n doel nie, want 'n diverse samelewing het verskillende soorte mense nodig om doeltreffend te kan funksioneer. Introverte, kreatiewe denkers, praktiese leerders en individue van uiteenlopende kulturele agtergronde speel dus almal 'n unieke rol ten opsigte van die bevordering van diversiteit.
Die rol van selfrespek met betrekking tot respek vir ander
Respek vir ander begin by selfrespek. Wanneer jy jouself waardeer, jou sterkpunte erken en jou groeiareas aanvaar, raak dit makliker om hierdie eienskappe ook by ander raak te sien en te waardeer. Die ontwikkeling van selfrespek vereis eerlikheid teenoor jou eie emosionele en persoonlike welstand, asook die besef dat almal beide goeie sowel as moeilike dae beleef. Hierdie bewustheid help jou om ander met empatie, begrip en respek te benader.

Les 2

	Hierdie les bou voort op jou kennis van die vorige les. In hierdie les sal jy jou kennis en begrip moet toepas om vrae oor mag en magsverhoudinge te beantwoord: 
· Demonstreer 'n begrip van die konsepte: mag, magsverhoudinge, manlikheid, vroulikheid en gender
· Verskille tussen 'n man en 'n vrou:
· Voortplanting en rolle in die samelewing
· Stereotipiese sienings van geslagsrolle en verantwoordelikhede
· Geslagsverskille in deelname aan fisiese aktiwiteite



	Sleutelterme

	Onthouding (Weerhouding van seks)
Die daad om jouself te weerhou om aan sekere aktiwiteite deel te neem, byvoorbeeld alkoholgebruik, dwelmmisbruik of seksuele gedrag. Weerhouding hou emosionele, fisiese, sielkundige, morele en selfs sosiale voordele in, aangesien dit individue beskerm teen die negatiewe gevolge wat met hierdie aktiwiteite gepaardgaan. Dit kan vir godsdienstige redes of op grond van persoonlike voorkeure beoefen word.

Vroeë seksuele omgang kan ernstige nadelige gevolge vir ’n jong persoon se welstand inhou. Onthouding kan jongmense dus help om hulself te beskerm teen hierdie potensiële risiko’s.

Aseksueel
Dit verwys na iemand wat:
· min tot geen seksuele aantrekking tot enige persoon ervaar nie;
· ander nie seksueel aantreklik vind nie en nie die begeerte het om aan seksuele aktiwiteite deel te neem nie;
· min tot geen seksuele gevoelens of seksuele belangstelling mag hê.

Mishandeling
Mishandeling verwys na wrede, skadelike of gewelddadige behandeling van ’n persoon of dier. Dit kan doelbewus of onbedoeld wees en behels optrede wat iemand fisies, emosioneel of sielkundig kan benadeel. Dit sluit ook gedrag in wat ’n persoon se waardigheid aantas, hulle ontoereikend laat voel of emosionele pyn veroorsaak.

Die term kan ook van toepassing wees op die mishandeling van diere, soos wanneer diere vermink word of in benoude of onveilige omgewings aangehou word.

Biseksueel
Dit verwys na ’n persoon wat romanties of seksueel aangetrokke is tot beide mans en vroue. Dit beteken dat hulle nie uitsluitlik tot een geslag aangetrokke is nie, maar aantrekking tot beide mans en vroue kan ervaar.
Selibaat
Selibaat verwys na ’n vrywillige keuse om geensins aan seksuele aktiwiteit deel te neem nie. Dit is ’n langtermyn- of lewenslange besluit wat dikwels om godsdienstige of geestelike redes geneem word. Byvoorbeeld, nonne en monnike lê geloftes af om selibaat te bly en kies om nooit seks te hê of te trou nie.

Vroulik en manlik
Dit verwys na groeperings wat op biologiese geslag gebaseer is. Individue word as manlik of vroulik geklassifiseer volgens hul fisiese geslagseienskappe, soos die voortplantingsorgane.

Vroulikheid
Dit verwys na die eienskappe, gedrag en rolle wat ’n samelewing tradisioneel met vroue assosieer.

Manlikheid
Dit verwys na die eienskappe, gedrag en rolle wat ’n samelewing tradisioneel met mans assosieer.

Geslagsgebaseerde geweld (GGG)
Geslagsgebaseerde geweld verwys na enige skadelike optrede (fisies, emosioneel of seksueel) wat teen ’n persoon gerig is op grond van hul geslag. Dit vind plaas wanneer iemand seergemaak word, beheer of nie met respek behandel word nie, bloot omdat hulle manlik of vroulik is.

Geslagsnorme
Geslagsnorme verwys na die reëls en verwagtinge wat die samelewing stel oor hoe seuns en meisies, asook mans en vroue, veronderstel is om op te tree. Hierdie verwagtinge word aangeleer deur invloede soos familie, die skool, die gemeenskap en die media. Wanneer iemand anders optree as wat hierdie norme voorskryf, word hulle dikwels veroordeel of gekritiseer. Geslagsnorme kan soms onregverdig of skadelik wees, aangesien dit mense se keuses en die maniere waarop hulle hulself uitdruk, beperk.

Geslagstereotipe
’n Geslagstereotipe verwys na ’n vaste en oordrewe vereenvoudigde oortuiging oor wat seuns en meisies, of mans en vroue, behoort te doen of hoe hulle behoort op te tree. Byvoorbeeld, die aanname dat mans die gesin se inkomste moet verdien of dat vroue tuis moet bly en vir die kinders moet sorg. Hierdie stereotipes is skadelik omdat dit mense se keuses beperk en hulle onder druk plaas om op voorafbepaalde maniere op te tree.



Inleiding
In hierdie afdeling ondersoek ons mag en die verskillende maniere waarop dit verhoudings tussen mans en vroue kan beïnvloed. Mag speel ’n rol in hoe mense optree, besluite neem en met mekaar omgaan binne families, vriendskappe, skole en gemeenskappe.

Wat sê hierdie beelde oor mag en geslag?
Demonstreer 'n begrip van die konsepte: mag, magsverhoudings, manlikheid, vroulikheid en gender

Mag en magsverhoudinge
Mag verwys na die vermoë om ander se gedrag te beïnvloed of te beheer. Magsverhoudinge verwys na die verhoudings tussen mense wat bepaal wie die grootste invloed binne ’n bepaalde verhouding het, byvoorbeeld tussen ’n onderwyser en leerder of ’n werkgewer en werknemer. Mag kan binne verhoudings op beide gesonde en ongesonde maniere uitgeoefen word.

Ongesonde magsverhoudinge
Ongesonde magsverhoudinge ontwikkel wanneer een persoon hul invloed gebruik om 'n ander te domineer, te beheer of skade aan te doen. 
	[image: ]
	In hierdie beeld is die interaksie tussen die man en die vrou ongesond, aangesien die man beheer uitoefen en krag gebruik om ’n bepaalde eis of begeerte af te dwing.

	’n Verdere voorbeeld is die ma wat op haar kind skree. Alhoewel konflik tussen ouers en kinders algemeen voorkom, dui ’n patroon van herhaalde geskreeu of verbale mishandeling op ’n ongesonde gebruik van mag.



Gesonde magsverhoudinge
Gesonde magsverhoudinge behels die gebruik van invloed om ander te lei, te ondersteun of aan te moedig.
	[image: ]
	In hierdie beeld demonstreer die afrigter en die atleet ’n positiewe magsdinamika, waar die afrigter sy invloed gebruik om die hardloper uit te daag om te verbeter.

	Net so toon die onderwyser en die leerder ’n gesonde verhouding waarin die onderwyser haar gesag aanwend om die leerder se potensiaal uit te daag en te ondersteun.



Verskille tussen mans en vroue
Suid-Afrika het ’n ernstige uitdaging met geslagsgebaseerde geweld (GGG). In baie gevalle ervaar jong vroue en mans geweld, soos verkragting (’n uiterste vorm van ongelyke magsverhoudinge tussen geslagte). Tydens verkragting gebruik een persoon mag en geweld om ’n ander te dwing, om sonder toestemming, aan ’n seksuele daad deel te neem. Die begrip van konsepte soos geslag/gender, manlikheid en vroulikheid is daarom belangrik wanneer jy leer hoe mag binne verhoudings funksioneer.


	Gender
	Manlikheid
	Vroulikheid

	Gender verwys na die sosiale rolle, gedrag en verwagtinge wat samelewings aan manlik- of vroulik-wees, koppel. Hierdie rolle word aangeleer deur invloede soos familie, kultuur, die samelewing en die media. Gender verskil van biologiese geslag, wat gebaseer is op fisiese kenmerke en die geslagsorgane waarmee ’n persoon gebore word.
	Manlikheid verwys na die eienskappe, gedrag en rolle wat ’n samelewing tradisioneel met seun-wees of man-wees assosieer. Dit sluit die verwagtinge in wat op mans geplaas word oor hoe hulle behoort op te tree, te dink of hulself uit te druk.
	Vroulikheid verwys na die eienskappe, gedrag en rolle wat ’n samelewing tradisioneel met meisie-wees of vrou-wees assosieer. Dit sluit verwagtinge in oor hoe vroue behoort op te tree, hulself aan te bied of sekere rolle te vervul.



Biologiese verskille tussen vroue en mans
Alhoewel vroue en mans baie ooreenkomste deel, bestaan daar sekere biologiese verskille wat verband hou met fisiese kenmerke, voortplantingsfunksies en hormonale invloede. Hierdie verskille bepaal nie ’n persoon se vermoëns of waarde nie, maar help om te verduidelik hoe manlike en vroulike liggame op verskillende maniere funksioneer. Hieronder volg ’n opsomming van algemene biologiese kenmerke wat met elke geslag geassosieer word.

	Biologiese kenmerke van vroue
· Menstrueer
· Kan swanger raak en geboorte gee
· Skedelbene is geneig om dunner te wees
· Het gewoonlik 'n hoër persentasie liggaamsvet
· Het gemiddeld 'n langer lewensverwagting
· Sommige navorsing dui daarop dat vroue dikwels beter kleurpersepsie en detailherkenning het 
	Biologiese eienskappe van mans
· Het 'n X- en 'n Y-chromosoom
· Het testikels wat spermselle produseer
· Het klein, nie-lakterende borsweefsel
· Bly dikwels vrugbaar tot op ŉ hoër ouderdom
· Het oor die algemeen beter nagvisie
· Is geneig om sterker dieptepersepsie te hê
· Geslagsorgane is buite die liggaam geleë
· Die vel is gewoonlik dikker en olieriger (as dié van vroue) as gevolg van hoër kollageen- en talgproduksie



Voortplanting en rolle in die samelewing
Die manlike en vroulike liggame verskil biologies, hoofsaaklik ten opsigte van voortplanting. In menslike voortplanting is hierdie proses seksueel van aard: die vroulike liggaam kan ’n swangerskap dra en geboorte gee, terwyl die manlike liggaam spermselle produseer wat nodig is om die vroulike eier te bevrug. Hierdie biologiese funksies verduidelik hoe voortplanting plaasvind, maar bepaal nie ’n persoon se waarde, vermoëns of rol binne die samelewing nie.

In baie gemeenskappe word biologiese verskille egter gebruik om stereotipiese geslagsrolle te regverdig. Vroue word dikwels beskou as beide biologiese en sosiale voortplanters. Met ander woorde, daar word nie net van hulle verwag om geboorte te gee nie, maar ook om die primêre verantwoordelikheid vir die grootmaak van kinders, kosmaak en versorging te aanvaar. Mans, daarenteen, word dikwels gesien as broodwinners en besluitnemers, en word hoofsaaklik waardeer vir hul rykdom, krag of status. Hierdie verwagtinge is sosiale konstrukte, nie biologiese vereistes nie, en bevoordeel dikwels mans terwyl dit vroue se geleenthede en keuses beperk.
Om na verskillende familiestrukture te kyk, help om hierdie stereotipes uit te daag. ’n Romantiese paartjie wat uit twee mans bestaan, kan nie biologies saam ’n kind hê nie, aangesien nie een van die twee ’n swangerskap kan dra nie, maar hulle kan wel ouers word deur aanneming of surrogate. Net so kan ’n paartjie wat uit twee vroue bestaan, kies om saam ’n kind groot te maak, hetsy deur kunsmatige voortplanting of aanneming. In beide gevalle word ouerskap nie slegs biologies bepaal nie, maar deur toewyding, sorg en verantwoordelikheid.

Dit beklemtoon ’n belangrike waarheid: om ’n ouer te wees, gaan nie slegs daaroor om geboorte te gee nie, maar oor die aanvaarding van verantwoordelikheid vir ’n kind se emosionele, fisiese en sosiale welstand. Ouerskap behels die koestering, leiding, beskerming en versorging van ’n kind – rolle wat nie aan enige spesifieke geslag verbind is nie.

Stereotipiese sienings van geslagsrolle en verantwoordelikhede
Stereotipes ontstaan wanneer mense of die media veralgemenings oor ’n groep maak, byvoorbeeld deur aan te neem dat alle gespierde seuns moet rugby speel of dat meisies altyd kreatiewe aktiwiteite behoort te geniet. Sulke boodskappe skep die indruk dat almal binne ’n groep dieselfde is, wat nie die werklikheid weerspieël nie.

Stereotipes kan skadelik wees omdat baie mense die boodskappe wat daardeur oorgedra word, glo en herhaal. Wanneer stereotipes bepalend of beperkend is met betrekking tot wat ’n persoon, op grond van hul geslag, kan doen, kan dit probleme by die skool, in die werkplek of selfs binne gesinne veroorsaak. Byvoorbeeld, huishoudelike take soos kook kan deur beide mans en vroue verrig word, al bepaal tradisionele norme soms anders.

Dit is belangrik om individue te erken vir hul unieke belangstellings, sterkpunte en vermoëns, in plaas daarvan om te aanvaar dat hulle weens hul geslag op ’n bepaalde manier behoort op te tree. Om geslagstereotipes uit te daag dra by tot die skep van ’n meer regverdige en inklusiewe omgewing waarin almal die vryheid het om hul volle potensiaal te bereik.

Strategieë om geslagstereotipes in skole uit te daag
· Bevorder inklusiewe taalgebruik en gedrag en moedig respek vir alle leerders se belangstellings en keuses aan.
· Stel leerders bloot aan diverse rolmodelle deur stories te deel van mans en vroue wat sukses behaal in nie-tradisionele loopbane of aktiwiteite (bv. manlike verpleegkundiges, vroulike ingenieurs). 
· Moedig deelname aan ŉ verskeidenheid aktiwiteite aan deur leerders toe te laat om self sportsoorte, klubs of take te kies.
· Daag stereotipiese mediaboodskappe uit deur advertensies, films en sosiale media-plasings in die klas te ontleed en die onrealistiese of bevooroordelende boodskappe wat dit bevorder, te bespreek.
· Skep 'n ondersteunende skoolkultuur waar onderwysers en leerders individualiteit vier, onregverdige aannames bevraagteken en geslagsinklusiewe houdings in daaglikse interaksies modelleer.


Geslagsverskille in deelname aan fisiese aktiwiteite
Leerders neem dikwels aan dat sekere sportsoorte meer geskik is vir mans en ander vir vroue. Hierdie aannames spruit meestal uit geslagstereotipes eerder as uit werklike fisiese vermoëns. In werklikheid word deelname aan sport grootliks beïnvloed deur persoonlike belangstellings, die aanmoediging van ander en die beskikbaarheid van geleenthede.

Baie huidige sportspelers daag tradisionele geslagsrolle in sport uit, nie om opspraak te maak nie, maar omdat hulle opreg hou van wat hulle doen. Hul sukses toon dat talent, passie en toewyding nie tot een geslag beperk is nie.

Dit is belangrik om nie toe te laat dat stereotipes jou verhinder om ’n nuwe fisiese aktiwiteit te probeer of ’n sport wat jy reeds geniet, na te streef nie. Almal behoort die vryheid te hê om aan aktiwiteite deel te neem wat hulle interesseer, ongeag of die samelewing dit tradisioneel as “manlike” of “vroulike” sportsoorte beskou.

Les 3

	In hierdie les sal jy jou kennis en begrip moet toepas om vrae oor geslagsongelykheid te beantwoord: 
· Ontleed en evalueer die invloed van geslagsongelykheid op verhoudings en algemene welstand met verwysing na: seksuele mishandeling, tienerswangerskap, geweld, seksueel oordraagbare infeksies (SOI's), insluitend MIV en Vigs
· Waarde van deelname aan oefenprogramme wat fiksheid bevorder: kardiovaskulêre fiksheid, spierkrag, uithouvermoë en soepelheid
· Verwantskap tussen fisiese en geestesgesondheid




	Sleutelterme

	Gesondheid
Dit verwys na ’n volledige toestand van fisiese, sielkundige, sosiale, emosionele en geestelike welstand. Om goeie gesondheid te hê beteken dat ’n persoon vry is van siektes of kwale en nie aan enige gestremdheid of pyn ly nie.

MIV en Vigs
Menslike immuniteitsgebrekvirus (MIV) is ’n virus wat die immuunstelsel (die liggaam se se natuurlike verdediging teen siektes) aanval of vernietig.

Verworwe immuniteitsgebreksindroom (Vigs) verwys na ’n groep simptome (’n sindroom) wat deur die MIV-virus veroorsaak word. Dit ontwikkel wanneer die immuunstelsel te swak word om infeksies of siektes te beveg. Die persoon begin sekere siektes en infeksies ontwikkel wat as opportunistiese infeksies bekend staan. Vigs is die laaste stadium van MIV; wanneer die infeksie baie gevorderd is en, indien dit nie behandel word nie, tot die dood kan lei. 

Seksuele mishandeling
Seksuele mishandeling verwys na ’n vorm van molestering of seksuele gedrag wat deur een persoon op ’n ander afgedwing word. Dit behels ook om onregverdig voordeel te trek uit iemand deur seksuele omgang met hulle te hê, of om te probeer om seks te hê sonder om hul besluite of grense te respekteer.

Seksuele mishandeling vind plaas wanneer een persoon ’n ander op ’n onvanpaste seksuele wyse aanraak, wat veroorsaak dat die persoon ongemaklik of geskend voel, of wanneer iemand gedwing word om aan seksuele aktiwiteite deel te neem of seksueel misbruik word.



Ontleed en evalueer die invloed van geslagsongelykheid op verhoudings en algemene welstand 
Geslagsongelykheid beïnvloed verskeie aspekte van mense se lewens, insluitend hul verhoudings, veiligheid, gesondheid en emosionele welstand. Wanneer een geslag oor meer mag as ’n ander beskik, kan dit skadelike patrone binne gesinne, skole, gemeenskappe en die samelewing as geheel tot gevolg hê. In Suid-Afrika is geslagsgebaseerde geweld (GGG) ’n kritieke probleem wat miljoene mense raak. Onlangse statistieke help ons om die omvang van hierdie uitdaging beter te verstaan.

	Geweld teen alle vroue, ongeag vennootskapstatus

	Onlangse fisiese geweld: 6,1%
M.a.w. 1,338,336 vroue
	Onlangse seksuele mishandeling: 2.0%
M.a.w. 432,525 vroue
	Onlangse fisiese en/of seksuele mishandeling: 7.0%
M.a.w. 1,536,729 vroue

	Lewenslange fisiese geweld: 33,1%
M.a.w. 7,710,389 vroue
	Lewenslange seksuele mishandeling: 9,8%
M.a.w. 2,150,342 vroue
	Lewenslange fisiese en/of seksuele mishandeling: 35.5%
M.a.w. 7,847,438 vroue



Vorme van mishandeling wat verband hou met geslagsongelykheid
Geslagsongelykheid kan lei tot verskillende vorme van mishandeling, onder andere die volgende:
· Fisiese mishandeling: Wanneer iemand opsetlik seergemaak word, byvoorbeeld deur te slaan of te skop. 
· Emosionele mishandeling: Wanneer iemand deur beledigings, dreigemente, vernedering of beheer gedreig of onderdruk word.
· Digitale mishandeling: Die gebruik van selfone of sosiale media om iemand te teister, te beheer of doelbewus in die verleentheid te stel.
· Verbale mishandeling: Skreeu, vernederende name noem of konstante kritiek.
· Seksuele mishandeling: Wanneer iemand gedwing of onder druk geplaas word om aan seksuele aktiwiteite deel te neem.

Geen persoon, man of vrou, het ooit die reg om mag of fisiese krag te gebruik om seksuele handelinge op ’n ander af te dwing nie.

Waarom sukkel Suid-Afrika met GGG?
Geslagsgebaseerde geweld in Suid-Afrika word deur verskeie onderling verwante faktore beïnvloed:
· Ekonomiese afhanklikheid: Sommige individue bly in ongesonde verhoudings omdat hulle finansieel van die misbruiker afhanklik is.
· Geweld in gemeenskappe: Hoë vlakke van misdaad en genormaliseerde aggressie skep omgewings waarin mishandeling makliker plaasvind.
· Geslagsnorme en verwagtinge: Rigiede idees oor manlikheid en vroulikheid kan houdings van dominansie, beheer en ongelykheid versterk.
· Middelmisbruik: Die gebruik van alkohol en dwelms kan aggressie aanwakker en selfbeheer verminder.
· Gebrek aan ondersteuningsisteme: Vrees vir oordeel, stigma of ’n gebrek aan vertroue in die polisie kan slagoffers ontmoedig om hulp te soek.

Strategieë wat skole kan gebruik om GGG aan te spreek
Skole speel 'n belangrike rol in die bevordering van gelykheid en veiligheid. Drie effektiewe strategieë sluit in:
· Onderrig leerders oor toestemming, gesonde verhoudings, geslagsgelykheid en die gevare van GGG en MIV. Dit kan gedoen word deur plakkate, saalbyeenkomste en klaskamerbesprekings.
· Skep betroubare geleenthede waar leerders mishandeling vertroulik kan rapporteer. Lei onderwysers op om sensitief en toepaslik te reageer, en om slagoffers met professionele ondersteuning te verbind.
· Moedig gemengde-geslagsport, leierskapsgeleenthede vir alle leerders, inklusiewe taalgebruik en respek vir individualiteit aan. Skole behoort skadelike oortuigings oor manlikheid en vroulikheid op 'n aktiewe manier aan te spreek.

Hoe geslagsongelykheid welstand beïnvloed
Geslagsongelykheid verhoog die risiko van verskeie ernstige uitkomste:

Seksuele mishandeling en geweld
Ongelyke magsverhoudinge kan veroorsaak dat een maat voel hy/sy het die reg om die ander te beheer of seer te maak. Vrees vir geweld kan slagoffers daarvan weerhou om hulp te soek of ongesonde verhoudings te beëindig.

Tienerswangerskap
Jong meisies kan tot seksuele aktiwiteit gedwing word, nie in staat wees om oor voorbehoeding te onderhandel nie, of onder druk geplaas word om verhoudings met ouer vennote aan te gaan. Vroeë swangerskap kan opvoeding, finansiële stabiliteit en emosionele welstand benadeel.

Seksueel oordraagbare infeksies (SOI's), insluitend MIV en Vigs
Daar is ’n sterk verband tussen GGG en MIV in Suid-Afrika. Voortdurende blootstelling aan GGG skep omstandighede waarin MIV makliker versprei, veral onder jong vroue.

Slagoffers van mishandeling:
· is dikwels bang om oor kondoomgebruik te onderhandel;
· het nie die mag om seksuele aktiwiteit te weier nie;
· ervaar gedwonge of gewelddadige seks, wat die risiko van infeksies verhoog;
· word soms gedreig wanneer hulle mediese hulp wil soek.


Waarde van deelname aan oefenprogramme wat fiksheid bevorder
Gereelde deelname aan fisiese oefening bied verskeie voordele vir langtermyn-gesondheid en algehele welstand. Oefening behels die beweging van die liggaam op maniere wat die hart, spiere, longe en gewrigte versterk. Verskillende tipes oefening dra tot verskillende aspekte van fisiese fiksheid by. In kombinasie help dit jou om gesond te bly, beserings te voorkom en jou lewenskwaliteit te verbeter.

	Kardiovaskulêre fiksheid
	Dit verwys na ’n sterk hart en longe wat suurstof doeltreffend tydens fisiese aktiwiteit aan die liggaam kan voorsien. Goeie kardiovaskulêre fiksheid verminder die risiko van leefstylsiektes en verbeter uithouvermoë.
Voorbeelde van aktiwiteite: stap, draf, hardloop, naelloop.

	Spierkrag
	Spierkrag is die vermoë van jou spiere om krag uit te oefen. Sterk spiere help om gewrigte te beskerm, verminder die risiko van rugpyn en kan beserings later in die lewe voorkom.
Voorbeelde van aktiwiteite: gewigoptel, weerstandsoefeninge, liggaamsgewigoefening.

	Uithouvermoë
	Uithouvermoë verwys na die vermoë om vir ’n langer tydperk aan fisiese aktiwiteit deel te neem sonder om vinnig moeg te word. Die ontwikkeling van uithouvermoë vereis beide kardiovaskulêre fiksheid en spierkrag.
Voorbeelde van aktiwiteite: langafstandhardloop, fietsry, swem.

	Soepelheid
	Soepelheid is die vermoë om gewrigte vrylik te beweeg en spiere deur hul volle bewegingsreeks te kan strek. Dit bevorder goeie postuur, help om spierstyfheid te voorkom en verhoog liggaamsbewustheid.
Voorbeelde van aktiwiteite: strek, joga, Pilates.



Verwantskap tussen fisiese en geestesgesondheid
Om jouself te respekteer, sluit in dat jy vir jou fisiese sowel as jou geestesgesondheid sorg. Hierdie twee aspekte van welstand is nou met mekaar verbind. Wanneer jy stres doeltreffend bestuur en na jou liggaam omsien, verbeter dit jou emosionele welstand, konsentrasie en algehele lewenskwaliteit. ’n Gesonde leefstyl versterk jou vermoë om uitdagings by die skool, tuis en in jou verhoudings te hanteer.

· Fisiese gesondheid: Dit beskryf die toestand van die liggaam. Dit sluit in om vry te wees van siektes of kwale, oor goeie fiksheidsvlakke te beskik en daaglikse aktiwiteite doeltreffend te kan uitvoer.
· Geestesgesondheid: Dit verwys na ’n persoon se emosionele, gedrags- en sosiale welstand. Dit behels die vermoë om alledaagse stres te hanteer, normaal in die samelewing te kan funksioneer, gesonde verhoudings te bou en betekenisvolle bydraes tot die daaglikse lewe te lewer.

Hoe om fisiese en geestesgesondheid te verbeter
· Beweeg jou liggaam: Gereelde fisiese aktiwiteite, soos stap, hardloop, sport of joga, verbeter jou fiksheid en kan jou bui positief beïnvloed.
· Eet gesond: Kies voedsame kos en drink genoeg water om jou energievlakke en breinfunksie te ondersteun.
· Slaap genoeg: Mik vir 7–9 uur kwaliteit slaap per nag om jou liggaam en gees te help herstel en herlaai.

· Skakel met ander: Bou gesonde verhoudings en bestee tyd saam met ondersteunende vriende en familie. 
· Bestuur stres: Gebruik ontspanningstegnieke soos bewustheid, diep asemhaling, joernaalhouding of kreatiewe stokperdjies.
· Soek ondersteuning: Praat met ’n betroubare volwassene of ’n geestesgesondheidspraktisyn as jy oorweldig voel of sukkel om situasies te hanteer.

	Nota oor eksamenvoorbereiding
Dit is belangrik om te onthou dat deeglike en effektiewe voorbereiding noodsaaklik is vir sukses in toetse en eksamens. Oefen beide kortvrae en opstelvrae uit die Selfontwikkeling in die Samelewing-afdeling, en vergelyk jou antwoorde met die nasienriglyne om te verstaan hoe punte toegeken word en waar jy kan verbeter. Die sleutel tot sukses in Lewensoriëntering lê in die konsekwente inoefening van vrae.

In hierdie les sal jy jou  kennis en begrip   moet toepas om  vrae oor  selfbewus syn   en selfbeeld  te  beantwoord:      Identifiseer faktore wat selfbewus syn   en selfbeeld kan beïnvloed, insluitend die media      Strategieë om selfbewus syn , selfbeeld en selfontwikkeling te verbeter      Ontwikkel strategieë om selfvertroue in jouself en ander te bou      Erken en respekteer die uniekheid van jouself en ander ,   en   toon   respek   vir   verskille , bv.  ras, geslag,  individuele vermoëns, persoonlike voorkeure  

 

Sleutelterme  

Selfbewus syn   Selfbewus syn   verwys na ’n diepgaande begrip van jouself en  die vermoë om jou eie emosies, gedagtes,  sterk -   en swakpunte, asook jou waardes te herken en te verstaan, en om bewus te wees van hoe  ander jou ervaar . Dit behels ’n insig in al die verskillende aspekte wat jou as persoon vorm, naamlik jou  liggaam (fisies), jou gevoelens (emosioneel), jou denke (sielkundig), jou vriendskappe en sosiale groepe  (sosiaal), asook die aktiwiteite wat jy geniet  ( jou belangstellings en passies ) .     Waarom   is selfbewu ssyn   belangrik?      Wanneer jy jouself  werklik   verstaan (jou sterkpunte, persoonlikheid en waardes),  sal jy   meer  selfversekerd  voel  en  ŉ   gesonde selfbeeld   ontwikkel .      Selfbewus syn   help jou om doelwitte te  stel   wat by jou werklike vermoëns, belangstellings en  waardes pas .       Wanneer jy ’n duidelike begrip van jou eie waardes het,   word dit makliker om beslissend  op te tree   en druk  van ander te weerstaan.      Deur jou swakpunte te verstaan, kan jy vasstel watter  vaardighede jy nog moet ontwikkel .     Selfbeeld   Dit verwys na hoe baie jy jouself waardeer en van jouself hou, ongeag jou omstandighede. Dit  weerspieël jou algehele gevoel van persoonlike waarde , en verwys ook na die manier waarop jy jouself  sien  –   positief of negatief.      Selfrespek   Dit behels om jouself te respekteer, te waardeer en te beskerm deur keuses te maak  wat jou  eie  welstand eer. Mense met hoë selfrespek  probeer  gedrag   vermy   wat hulle kan benadeel om dat hulle  hulself waardeer. Byvoorbeeld, iemand mag kies om nie by riskante of ongesonde verhoudings betrokke  te raak nie, aangesien hulle hul liggaam en emosionele gesondheid koester en respekteer.      

